**MJERILA OCJENJIVANJA ZA USVOJENOST NASTAVNIH SADRŽAJA I PRIMJENU ZNANJA U NASTAVI PRIRODE I BIOLOGIJE**

Izrazi, koji se u ovom tekstu koriste za osobe u muškom rodu, neutralni su i odnose se na muške i ženske osobe.

1. **Usmeno provjeravanje i ocjenjivanje uspjeha učenika**

Usmeno provjeravanje i ocjenjivanje uspjeha učenikovog znanja provodi se sustavno, u pravilu **na svakom nastavnom satu, bez obaveze najave**.

Učenik se tijekom polugodišta ocjenjuje u svim elementima predviđenima za usmeno ocjenjivanje (usvojenost nastavnih sadržaja i primjena znanja).

Učenik ima pravo samostalno tražiti usmenu provjeru usvojenosti nastavnih sadržaja.

Učeniku se postavlja **do 5 jednakovrijednih pitanja** u maksimalnom trajanju **ispitivanja od 10 minuta.**

|  |  |
| --- | --- |
| **OCJENA** | **OPIS POSTIGNUĆA** |
| **nedovoljan (1)** | Ova ocjena podrazumijeva nemogućnost učenika da i uz sugestije i potpitanja da točne i relevantne odgovore.  Ne poznaje niti minimum temeljnih pojmova, nemaran je u izvršavanju zadataka na satu i kod kuće.  Ne zna da određene informacije uopće postoje.  Izlaganje, ako ga uopće ima, sadrži vrlo malo prikladnih i točno iznesenih podataka.  Nisu usvojeni ni ključni pojmovi.  Ne surađuje, ne želi govoriti. |
| **dovoljan (2)** | Učenik prepoznaje djelomično osnovne pojmove.  Teže povezuje međusobno nove i nove s već usvojenim pojmovima i to samo uz pomoć učitelja.  Navodi samo poznate primjere.  Prisjeća se osnova ili dijelova gradiva, sve uz sugestije učitelja.  Može nabrojiti faze nekog procesa, ali ne može samostalno opisati i izvesti zaključke.  Loše prezentira gradivo, uglavnom u natuknicama.  Također u izlaganju učenik ne povezuje pojedine sastavnice unutar predmeta, a uz to je i neaktivan na nastavi. |
| **dobar (3)** | Učenik poznaje i definira većinu osnovnih pojmova, samostalno međusobno povezuje većinu novih pojmova s već poznatim ali ih ne može obrazložiti na osobnim primjerima.  Uz pomoć učitelja može opisati tijek raznolikih procesa, objasniti neke faze procesa.  Glavno mjerilo koje odvaja vrlo dobru ocjenu od dobre je to što ocjena dobar podrazumijeva izlaganje nastavnih sadržaja, ali uz izvjesnu pomoć učitelja bilo kroz potpitanja ili sugestije.  Za ocjenu dobar učenik mora posjedovati i sposobnost analize sadržaja kao i primjenjivati stečeno znanje uz određenu pomoć učiteljice.  Ova ocjena uključuje i određene podatkovne pogreške u izlaganju učenika kao i slabiju aktivnost na satu i u diskusijama. |
| **vrlo dobar (4)** | Učenik primjenjuje većinu novih pojmova i razumije vezu između novih i već poznatih pojmova.  Samostalno navodi nove primjere, uglavnom samostalno opisuje tijek nekog procesa i uz malu pomoć može objasniti sve faze nekog procesa. Samostalno rješava jednostavne, a uz pomoć i složenije problemske zadatke.  Može raščlaniti elemente gradiva te komparirati njegove raznolike aspekte.  Učenik može izložiti prihvatljivu obuhvatnost te biti dovoljno jasan i argumentiran u davanju odgovora.  Vrlo dobar učenik treba pokazati općenitu točnost i zadovoljavajuću informiranost o nastavnim jedinicama.  Mjerilo za vrlo dobar je i mogućnost razumijevanja relevantnih detalja gradiva te dobra organizacija i struktura odgovora.  Važna je i aktivnost na satu, upornost u radu i uloženi trud te mogućnost primjene stečenih znanja na nove situacije. |
| **odličan (5)** | Učenik primjenjuje sve nove pojmove, analizira ih, povezuje i samostalno koristi na novim, složenijim primjerima.  Samostalno opisuje i objašnjava raznolike procese, samostalno navodi primjere, samostalno rješava i zahtjevnije problemske zadatke.  Na postavljena pitanja učenik daje sveobuhvatne i točne odgovore. Sposoban je izvršiti analizu i sintezu određenog gradiva.  Jasno i argumentirano se izražava prilikom odgovaranja te dobro povezuje nastavne jedinice.  Za ovu ocjenu uzima se u obzir i aktivnost u radu na satu, sudjelovanje u diskusijama, postavljanje pitanja na zadanu temu, interes za sadržaje. Bitno je i razlikovanje važnog od nevažnog te izdvajanje ključnih pojmova. Prednost je također i poznavanje dodatne literature. |

1. **PISANAPROVJERA ZNANJA I OCJENJIVANJE USPJEHA UČENIKA**

Tijekom nastavne godine za učenike s planiranim godišnjim fondom sati prirode i biologije od 70 sati predviđene su **četiri pisane provjere** (u svakom polugodištu po dvije), za učenike kojima godišnji fond sati prirode iznosi 53 predviđene su **tri pisane provjere** (jedna u prvom i dvije u drugom polugodištu). **Vremenik pisanih provjera** izrađen je prema izvedbenome nastavnom planu i programu i rasporedu sati pojedinih razrednih odjela. **Pisana provjera provodi se poslije obrađenih i uvježbanih tema, a učenici su upoznati s opsegom gradiva koji će se provjeravati**. Testovi znanja sastavljeni su prema standardima: nizovi zadataka objektivnog tipa – tip dosjećanja, dopunjavanja, alternativni tip, tip višestrukog izbora, tip povezivanja, tip sređivanja, analiza crteža, zadatci koji zahtijevaju rješavanje problema. Svi relevantni sadržaji uključeni su u test. **Ispituje se činjenično stanje, razumijevanje i sposobnost primjene znanja**. Učenici su stavljeni pred jednake zadatke, jednako raspoloživo vrijeme.

Za pisanu provjeru znanja okvirno vrijedi sljedeća bodovna skala:

|  |  |
| --- | --- |
| postoci riješenosti zadataka pisane provjere | ocjena |
| 0% - 50% | nedovoljan ( 1 ) |
| 51% - 61% | dovoljan ( 2 ) |
| 62% - 75% | dobar ( 3 ) |
| 76% - 89% | vrlo dobar ( 4 ) |
| 90% -100% | odličan ( 5 ) |

1. **OCJENJIVANJE IZVOĐENJA POKUSA (U ŠKOLI ILI KOD KUĆE), MODELA, SKUPNOG RADA**

Za pojedinu ocjenu potrebno je zadovoljiti sljedeće:

**Odličan ( 5 )** – učenik je samostalan, precizan i uredan u izvršavanju zadataka, proširuje znanje podatcima iz dodatne literature, ima smisla za vodstvo u timskom radu, vrlo aktivan i poduzetan, potiče druge na aktivnost, zabilješke u radu su točne i potpune. **Vrlo dobar ( 4 )** – učenik je samostalan, aktivan i ustrajan, premda ponekada nesiguran u izvršavanju zadataka i sporiji u radu, ima smisla za timski rad. **Dobar ( 3 )** – učenik uz pomoć uspijeva riješiti jednostavne zadatke, povremeno se zalaže, u radu je često potreban poticaj i kontrola, bilješke rada neredovite i nepotpune. **Dovoljan ( 2 )** – učeniku je potrebna stalna pomoć i navođenje pri izvršavanju zadataka, zadatke obavlja sporo, nesigurno, slabo surađuje s timom, zadovoljan je s djelomičnim rezultatima. **Nedovoljan ( 1 )** – učenik nema razvijene radne navike, ne obavlja zadate zadaće, odbija suradnju i pomoć.

1. **OCJENJIVANJE PLAKATA I POWERPOINT PREZENTACIJA**

Učenik prezentira svoj samostalni uradak koji se odnosi na proširivanje znanja povezanog s nastavnim gradivom u okviru odgovarajuće nastavne jedinice u trajanju do 10 minuta.

Elementi koji se ocjenjuju su:

- plakat / PowerPoint prezentacija : organizacija materijala, sadržaj i kvaliteta slika, napisani tekst, - usmeno predstavljanje: znanje učenika i način predstavljanja, - odgovaranje na pitanja koja postavljaju drugi učenici.

Ocjene za određeno postignuće su sljedeće:

**Dovoljan ( 2 )** – sadržaj je nerazumljiv, nejasan ili neprikladan, uradak je izgledom neuredan i nepregledan, pri izlaganju je vidljivo da učenik ne poznaje sadržaj, čita tekst koji ne razumije.

**Dobar ( 3 )** – sadržaj je dosta nejasan, sadrži pogreške, izgledom nepregledno, bez sustavnog redoslijeda, površno.

**Vrlo dobar ( 4 )** – uraci su pregledni i točni, vidljiv je uloženi trud ali u izlaganju ima nesigurnosti ili se koriste nerazumljivi pojmovi.

**Odličan ( 5 )** – uraci su točni, pregledni, sustavni i kreativni, sadržaj jasan, količina pojmova i gradiva primjerena uzrastu. Izlaganje je samostalno, točno, sustavno, jasno, glasno.

**ZAKLJUČNA OCJENA** proizlazi iz svih elemenata ocjenjivanja i ne mora proizlaziti iz aritmetičke sredine upisanih ocjena, osobito ako učenik napreduje tijekom školske godine.

Elementi ocjenjivanja su sljedeći : - **usvojenosti nastavnih sadržaja** što obuhvaća postignuća u kognitivnoj ili spoznajnoj domeni razvoja. U sklopu te sastavnice vrjednuje se poznavanje temeljnih pojmova i stručnog nazivlja, razumijevanje pojava i procesa u živom svijetu, objašnjavanje međuodnosa i uzročno-posljedičnih veza u živome svijetu te kompleksne međuovisnosti žive i nežive prirode. - **primjena znanja** podrazumijeva primjenu usvojenih bioloških zakonitosti i teorija na primjerima iz okruženja, tumačenje novih (vlastitih) primjera i rješavanje problema. U ovoj se sastavnici ocjenjuju učenikove sposobnosti i vještine prikazivanja dostupnih podataka o nekoj pojavi ili procesu na znanstveni način te razvrstavanje u glavne kategorije, raspravljanje o problemu (pojave s raznolikih motrišta, smisleno raščlanjivanja problema, tabelarni prikaz, grafikon) i prikazivanje međuodnosa. U sklopu ove sastavnice može se ocijeniti i praktična primjena teoretskog znanja.

**Samostalni rad** je sastavnica praćenja individualnih uradaka pa se ovdje vrjednuju učenikove aktivnosti tijekom nastavnog procesa i domaći uradci, samostalni praktični radovi, prikazi istraživanja, prikazi zaključaka rasprava, raznolike prezentacije, referati, plakati. Prilikom vrjednovanja grupnog uratka u ovoj se sastavnici može ocijeniti učenikov individualni doprinos radu grupe.

Marija Papac, prof. biologije